*Ε.Μπενάκη Α1,Α2,Α3,Α4*

ΟΔΥΣΣΕΙΑ 5Η ΕΝΟΤΗΤΑ Στίχοι 427-467

Αφού η Πηνελόπη αποσύρθηκε στο δωμάτιό της, ο Τηλέμαχος μίλησε θαρρετά στους μνηστήρες και τους ανακοίνωσε την πρόθεσή του να τους διώξει απ το παλάτι και να τους απαγορεύσει να ξοδεύουν πια την περιουσία του πατέρα του. Οι μνηστήρες, αφού θαύμασαν το θάρρος του Τηλέμαχου του απάντησαν.

Πρώτα μίλησε ο Αντίνοος κατηγορώντας τον Τηλέμαχο για έπαρση/υπερβολικό εγωισμό κι ευχήθηκε ποτέ να μην γίνει εκείνος βασιλιάς της Ιθάκης. Ο Τηλέμαχος του απάντησε πως ο Δίας θα αποφασίσει σε ποιον θα δοθεί ο θρόνος της Ιθάκης, μετά τον θάνατο του Οδυσσέα, αλλά ακόμη και αν δεν γίνει βασιλιάς, απαιτεί να είναι κύριος του σπιτιού και της περιουσίας του πατέρα του.

Μετά μίλησε ο μνηστήρας Ευρύμαχος, που με μεγάλη διπλωματία συμφώνησε με τον Τηλέμαχο πως απ την μία είναι απόφαση των Θεών η διαδοχή στο θρόνο κι απ την άλλη αναγνώρισε πως εκείνος είναι βέβαια κύριος της περιουσίας που κληροδότησε ο πατέρας του, ο Οδυσσέας. Τέλος ρώτησε ποιος ήταν ο ξένος που τον επισκέφθηκε, για ποιον λόγο ήρθε και αν έφερε καμία πληροφορία για τον Οδυσσέα. Ο Τηλέμαχος απάντησε πως ήταν παλιός φίλος, ο Μέντης και πως θεωρούσε χαμένη υπόθεση κάθε ελπίδα για τον πατέρα του( παρόλο που ο Τηλέμαχος αναγνώρισε τη Θεά Αθηνά και είχε βάσιμες ελπίδες ότι ο πατέρας του ήταν ζωντανός).

*Χαρακτηρισμός Τηλέμαχου-Ο Τηλέμαχος σε αυτούς τους στίχους συνεχίζει να μιλά με θάρρος και δυναμισμό, αντιμετωπίζοντας τους μνηστήρες. Επιπλέον, από την απάντησή του στον πονηρό Ευρύμαχο, τον χαρακτηρίζουμε έξυπνο κι ετοιμόλογο, καθώς κατάφερε να κρύψει την επίσκεψη της Θεάς και τις θετικές διαβεβαιώσεις που είχε λάβει από εκείνη ότι ζει ο πατέρας του.*

***ΓΙΑ ΤΟ ΣΠΙΤΙ ΕΡΓΑΣΙΕΣ :Διαβάστε τους στίχους α473-496 σελ.42 και απαντήστε στις ακόλουθες ερωτήσεις***

1. ***Γιατί δεν μπορούσε να κοιμηθεί ο Τηλέμαχος εκείνο το βράδυ;***
2. ***Ποια στοιχεία πολιτισμού για την ομηρική εποχή αντλούμε από την απόκτηση της δούλας Ευρύκλειας ;***